《浣溪沙 和仲韶寄韵》
明代·沈宜修

春事阑珊可怨嗟。愁看柳絮逐风斜。碧云天际正无涯。

莫问燕台曾落日，休怜吴地有飞花。春风总不属侬家。

作者简介：（1590—1635）苏州府吴江人，字宛君。山东副使沈珫之女，工部郎中叶绍袁之妻。工诗词，生三女皆能诗，母女相与题花赋草。因女死神伤而卒。绍袁集妻女之作，编为《午梦堂十集》。